F1-kampioen skok met aankondigingNico Rosberg (F1 Mercedes) en 2016 F1-wêreldkampioen (30 November 2016) Foto: Andreas Arnold/dpa via AP Nico Rosberg, die 2016 Formule Een-wêreldkampioen, het Vrydag sy uittrede uit die sport aangekondig. Dit volg slegs vyf dae nadat die Mercedes-bestuurder Sondag in Abu Dhabi vir die eerste keer die titel ingepalm het. Rosberg het tydens ŉ perskonferensie gesê hy het “ŉ berg geklim” en voel hy het die spits bereik en daarom is hy “1 000% seker” dat hy sy renloopbaan vaarwel moet groet. Rosberg het ook sy vrou Vivian en dogter Alaïa bedank vir die opofferings wat hulle vir hom gemaak het en bygevoeg hy sien uit om nou “vir ŉ ruk net ŉ man en ŉ pa te wees”. Die 31-jarige Rosberg is al 25 jaar lank betrokke by motorwedrenne en 10 jaar by F1. Toto Wolff, hoof van Mercedes, het gesê dit was moeilik om die nuus geheim te hou, maar hy bewonder Rosberg se besluit. Hy het gesê die span sal van Maandag af besluit wie by spanmaat Lewis Hamilton sal aansluit. Rosberg is die eerste heersende wêreldkampioen om sy loopbaan te beëindig sedert Alain Prost in 1993. Die Duitser se F1-loopbaan het in 2006 saam met Williams begin totdat hy in 2010 by die Mercedes-span aangesluit het tot sy laaste wedren verlede Sondag in Abu Dhabi. Hy het 23 keer in die eerste plek geëindig en 30 keer in die eerste plek weggespring.